bumerang
Store norske leksikon,Samfunn,Forsvar og sikkerhet,Våpen og militært materiell,Våpen,Håndvåpen
Bumerang er et trestykke som blir brukt som jakt-, krig- og sportsvåpen særlig av Australias urbefolkning. Bumerangen lages i mange typer, de fleste er omtrent en halv meter lange, flate trestykker, som er knebøyd ved midten. Vingeprofilen er den samme som på en flyvinge, og denne profilen gir bumerangen en sterk oppdrift under rotasjon.
På noen typer bumeranger, såkalte retur-bumeranger, er bladene svakt propellvridd. Det betyr at hver side av kneet ligger i forskjellig plan. Dette gir også bumerangene oppdrift når de roterer. Retur-bumeranger vender tilbake til utgangspunktet hvis de ikke treffer målet. Slike bumeranger brukes mest til sport, men også til jakt på småvilt. Når den kastes, roterer den horisontalt; i en viss avstand fra kasteren nærmer den seg bakken, men skrur seg deretter skrått opp i luften, svinger tilbake og faller ned få meter fra utgangspunktet.Å kaste med bumerang krever mye øvelse, men treffsikkerheten kan bli stor. De fleste bumerangtyper er tyngre kastevåpen, som på grunn av sin form holder seg lenge i luften, men som ikke vender tilbake. Bumerangen er også kjent fra blant annet det indiske kontinent, det sørvestlige Nord-Amerika og det gamle Egypt. Les mer i Store norske leksikon skytesport jakt bue håndskytevåpen urbefolkning